Informācija plašsaziņas līdzekļiem

2017.gada 27.jūlijā

**Programmās “Skolas piens” un “Augļi skolai” paredzētas būtiskas izmaiņas**

Lauku atbalsta dienests (LAD) vērš uzmanību, ka **2017.gada 31.jūlijā noslēdzas valsts un Eiropas Komisijas programmu “Skolas piens” un “Augļi skolai” augļu, dārzeņu un piena izdales periods.** Abas programmas no gaidāmā mācību gada tiek apvienotas vienotā programmā, tāpēc šobrīd notiek darbs, lai ieviestu visas nepieciešamās izmaiņas gan normatīvajos aktos, gan kārtībā, kādā turpmāk tiks nodrošināta bezmaksas piena produktu un dārzeņu un augļu porciju skolās izdale. Izmaiņas Zemkopības ministrija izstrādā sadarbībā ar lauksaimniecības nozares organizācijām, piena pārstrādātājiem un augļu un dārzeņu ražotājiem, kā arī Veselības ministrijas, Izglītības un zinātnes ministrijas un Latvijas Pašvaldību savienības speciālistiem.

Apvienotā skolu atbalsta programma darbosies ar vienotu pieeju produktu izdalei bērniem un jauniešiem – gan piena produkti, gan augļi un dārzeņi tiks dalīti trīs reizes mācību nedēļā. Piena produktu izdale programmas ietvaros būs atbalstāma no 2017.gada 1.oktobra, savukārt augļu un dārzeņu izdale – no 2017.gada 1.novembra. Piena produktus un augļus un dārzeņus bez maksas saņems gan bērni pirmskolās, gan 1.-9.klašu skolēni.

Piena produktu izdale vienam izglītojamajam ir paredzēta porcijās līdz 250 mililitriem. Augļu un dārzeņu izdale paredzēta 100 gramu porcijās: var saņemt svaigu augļu (ābolu, bumbieru, dzērveņu), dārzeņu (burkānu, kāļu, kolrābju, kāpostu, ķirbju) vai to asorti porcijas. Dzērvenes ir paredzētas izdalei tikai asorti ietvaros.

LAD sniegs plašāku informāciju par programmas īstenošanu skolās, tiklīdz tiks apstiprināti visi normatīvie akti.

Informāciju sagatavoja:  
Sabiedrisko attiecību daļa

Tālrunis: 67027830, 67027384

E-pasts: prese@lad.gov.lv